Kamenický, Ladislav, poslanec NR SR (2021-05-28):
Dobrý deň, dámy a páni, sme v druhom čítaní a ja som včera takisto povedal všetky moje výhrady k tomuto návrhu rozpočtu. Čo sa týka samotného procesu, je podľa mňa netransparentný spôsobom, akým bol predložený, aj rozsah toho materiálu je tak zle pripravený, že nedá sa o ňom veľmi odborne diskutovať, a chcem povedať, že tak ako som včera naznačoval podľa tých informácií, ktoré som mal, že to navýšenie nebude 3,4 mld., ale že sa bude zvyšovať o ďalších 350 mil. Moje obavy sa potvrdili dnes na rokovaní výboru, pán poslanec Gyimesi predložil pozmeňujúci návrh, ktorý hovorí o ďalšom navýšení výdavkov o 350,6 mil. eur, kde teda musím povedať, že spôsob, akým to bolo predložené, tak opäť hovorím, je to absolútne netransparentné. Nemôže sa stať, že takýto pozmeňujúci návrh príde na výbor, žiadal som 5 minút pred výborom, či tento pozmeňujúci návrh máme k dispozícií, nemali sme ho k dispozícii. Rokovalo sa o ňom tak, že sme si sadli, otvorila sa schôdza a nám boli nahádzané na, na lavice, tento pozmeňujúci návrh, takto sa to proste nerobí. Odmietam absolútne, tu sa zo stovkami miliónov narába ako s korunami. Keď si to prerátame na koruny, tak toto je 10 mld. korún, 10 mld. korún vybavené za tri minúty na výbore. Z tohto pozmeňováku vyplýva, že na jednej strane tu bolo veľakrát povedané to, že ako veľmi pravdepodobné je, že bude tretia vlna COVID-u, a prečo na všetko potrebujeme tie rezervy. Včera som hovoril o tom, že v Programe stability bola rezerva 588 mil. práve na COVID, ale vy ste si to, samozrejme, rozdelili, že iba na COVID ide 300 mil., ďalších 300 na necovid výdavky, ktoré som kritizoval, že nám rastú utešene a že to je podľa mňa ako tie covidové výdavky. Tak na jednej strane hovoríte to, že tretia vlna s istotou príde, na druhej strane s týmto pozmeňovákom ste zobrali subjektom hospodárskej mobilizácie 67,6 mil. eur tým, že ste to zdôvodnili, že lebo však končí COVID, že máme výborné čísla. Tak toto fakt nechápem. Druhý výdavok. Mimoriadny COVID príplatok pre COVID oddelenia. Opäť ste im zobrali 65 mil., lebo však už netreba, lebo COVID končí. Tak teda ide tá tretia vlna, nejde tá tretia vlna? Ja neviem. Ľavá ruka nevie, čo robí pravá. A toľko tých rečí o tom gastropriemysle, kde teda v pôvodnom návrhu zákona bolo 39 mil., tak teraz ste im ešte zobrali 1,7 mil., lebo však majú veľa. To sú tie gastroprevádzky, o ktorých sme hovorili, že majú obrovské problémy a že jak ich ide veľmi vyriešiť. Z celkovej tej sumy je to jedna z tých menších položiek. Teraz, čo sa ide navyšovať, tak opäť je tu prvý, najväčšia položka je 244 mil. na prvú pomoc Semafor, lebo 30. 6. končí. Tvrdíte, že bude treba ďalej v druhom polroku, dobre, môžme sa o tom baviť. Sú tu aj ďalšie položky. Ale čo mňa najviac prekvapilo, je tu, 20 mil. si ide pridať pani Remišová. Včera sme celý deň hovorili o tom, ako je dôležité, aby sme využívali realokáciu európskych peňazí, aby bolo z európskych fondov čo najviac preplatené, lebo na tie covidové výdavky sa dá veľmi jednoducho urobiť. A musím povedať, že sociálny fond máme vyčerpaný, nerealokovali sme peniaze, mohli sme tam presunúť na sociálny fond ďalšie peniaze, o čo by sme mohli menej dať výdavkov práve v tomto návrhu. Sú tu ďalšie eurofondy zo starého programovacieho obdobia, z nového programovacieho obdobia, Plán obnovy, REACT-EU, z ktorých sme mohli miliardy eur čerpať, a nemuseli sme zaťažovať tie najdôležitejšie zdroje, to sú zdroje zo štátneho rozpočtu. No čiže my ideme dať ďalších 20 mil. namiesto toho, aby sme získali miliardy z eurofondov alebo stomilióny, tak ideme dať ďalších 20 mil. pani Remišovej. Ja viem, že ona si to zdôvodní, lebo to najprv treba zaplatiť, a potom dostaneme, alebo nejaký ten technický, technické zdôvodnenie. Ale ja sa pýtam, prečo si tu každé to ministerstvo drží tie svoje eurofondy, aj keby teda mali prepadnúť, a vedia dopredu, že to nevyčerpajú, tak si radšej to necháme prepadnúť, ako by sme to posunuli inému ministrovi. A ten rezortizmus je tu obrovský. Nie je tu koordinácia. Vláda by mala, to je úloha hlavne teda premiéra, aby jasne zadefinoval, ak teda chceme čerpať eurofondy, že z ktorých ministerstiev, tie, ktoré tie eurofondy čerpať vedia. Takže deficit Slovenskej republiky podľa Programu stability mal byť 9,9 %, na základe tohto pozmeňujúceho návrhu sme sa prehupli cez desiatku, oznamujem všetkým, takže počítam, že okolo 10,3 % sa nám navýši deficit. Takže to, čo sme tu hovorili o tej gréckej ceste, o dlhoch, ktoré tu vyrábame, a že všetky tieto dlhy sú niečím, čo v budúcnosti budú musieť zaplatiť občania Slovenskej republiky buď vo forme daní, nejakých odvodov alebo niečoho iného. Minister financií je na to, aby strážil zdravé verejné financie, a takisto s premiérom by mali koordinovať všetky zdroje, ktoré máme k dispozícii, aby sme míňali štátne prostriedky v čo najmenšej možnej miere. Tak ako som avizoval včera, tak v jednej relácii, tak som hovoril o tom, že minuli sme miliardy, dávame desiatky miliónov na rôzne účely rôznym neziskovým organizáciám, tretiemu sektoru, kdekomu na rôzne projekty, tak v podstate dávame tu iniciatívu, napriek tomu, že oznamujem, že nezahlasujem za tento rozpočet, tak chcem predložiť jeden pozmeňujúci návrh, ktorý teda pripravil kolega Blanár s tým, že, som tam aj ja, aj pán Robert Fico, s tým, že máme, chceme navýšiť prostriedky pre Maticu slovenskú, lebo je veľkou hanbou, keď taká inštitúcia ako Matica slovenská dostane v histórii jednu z najnižších, najnižšej sumy a má problémy s tým, aby vedela ufinancovať svoje aktivity. V roku 2021 je to v novodobej histórii jeden z najkomplikovanejších z hľadiska financovania jej činnosti za posledných desať rokov. Matica slovenská dostala zo štátu historicky najnižšiu dotačnú podporu za posledné desaťročie, vo výške asi 1,3 mil. eur. A súčasne sa, zrejme vytvorí aj najnižšie vlastné príjmy. Aj vzhľadom na to, že je tu COVID. Rozpočet v roku 2020 je nižší o 414 celá... 414 479 eur. Takýto výrazný príje... pokles príjmov má dôsledky na činnosť Matice slovenskej a prevádzkovanie a udržovanie nehnuteľností, budov, platenie nájmov, hlavne na personálne zoštíhlenie na mnohých pracoviskách Matice slovenskej bude problematické. Takže prečítam pozmeňujúci a doplňujúci návrh Roberta Fica, Juraja Blanára a Ladislava Kamenického k návrhu vlády, ktorým sa mení a dopĺňa zákon č. 425/2020 Z. z. o štátnom rozpočte na rok 2021 (tlač 532). V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladáme pozmeňujúci návrh k vládnemu zákonu č. 425/2020 Z. z. o štátnom rozpočte na rok 2021. 1. V prílohe č. 4 v Kóde programu 08S Tvorba, šírenie, ochrana prezentácia kultúrnych hodnôt navýšiť sumu 212 793... 212 793 884 eur o 414 479 eur a túto navýšenú sumu účelovo viazať na kód programu 08S010B – Podpora aktivít Matice slovenskej. Ďakujem pekne, skončil som a chcel by som požiadať o podporu tohto pozmeňujúceho návrhu. Ďakujem pekne.